**pădurea de cuci**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PĂDUREA DE CUCI

de Marian Florentin Ursu

\*

Sunt un biet trubadur rătăcit prin păduri

Şi îmi cresc printre plete șuvițe de muri

Dar îmi place când taci și cum vrei să m-ajungi

Când eu fug printre fagi și mai mor printre munți

Mi-este bine oricum, părăsit sau iubit,

Şi mă-ntreb cât mai am prin copaci de trăit,

Fiindcă-s frunză de dud și m-auzi când te chem

Şi mi-e frică de vânt și de tine mă tem

Nu mai am vreun habar despre lume sau cer

Dar mi-e dor de străbuni și de-un alb lerui-ler

Sunt un om fără crengi și un măr fără mâini

Când te rog în genunchi printre lupi să rămâi

Mai rămâi, mai rămâi prin păduri c-un tâlhar,

Să înveți să iubești un final nuclear,

Ca să vezi cum dispar inocenții din sfinți

Şi cum ard doi copaci descărnați de dorinți

Te mai vreau, te mai simt, te ador, te mai am,

Dar îmi car tot mai greu propriul trup într-un ham

Şi în iernile lungi sângele mi-e prea cald

Când în straie de viscol m-ascunzi într-un fald

Între omniprezent și-ntre omnitrecut,

Te-am avut pe nimic, ai plecat cu prea mult

Şi-n pădurea de cuci am rămas sfârtecat,

Din iubire m-ai vrut, pe nimica m-ai dat

Te-am luat cu prea mult, te-am vândut cu puțin,

Te-aș fi dat în final și pe-o vadră cu vin,

Te-am făcut dintr-un vers, te-am vândut pe un mit

Şi-am făcut din egal semnul plus infinit

Şi pe-un munte stăteai și-ntuneric era,

Nu vedeai că pe trup secolul îngheța

Şi cădea o ninsoare peste umbre și vii

Când voiam să te-nvăț cum mai este-a iubi

În pădurea de cuci mă ascund după vânt

Când mă-ntorc să te prind te prefaci într-un gând

Dar îți place cum zbor și îți place cum cânt

Şi îmi spui că sunt ultimul atlant pe pământ...